ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

Ո Ր Ո Շ ՈՒ Մ

\_\_\_\_\_\_\_\_\_\_\_\_\_\_ 2024 թվականի N \_\_\_\_\_\_-Ն

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ԱՊՐԻԼԻ 13-Ի N 543-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

Ղեկավարվելով «Նորմատիվ իրավական ակտերի մասին» օրենքի 33-րդ և 34-րդ հոդվածներով՝ Հայաստանի Հանրապետության կառավարությունը որոշում է.

1. Հայաստանի Հանրապետության կառավարության 2023 թվականի ապրիլի 13-ի «Հայաստանի Հանրապետության արդարադատության նախարարության քրեակատարողական հիմնարկների ներքին կանոնակարգը հաստատելու մասին» N 543-Ն որոշման (այսուհետ՝ որոշում) հավելվածը 357-րդ կետից հետո լրացնել հետևյալ բովանդակությամբ նոր 358-րդից 365-րդ կետերով.

«29. ԴԱՏԱՊԱՐՏՅԱԼՆԵՐԻ ԵՎ ԿԱԼԱՆԱՎՈՐՎԱԾ ԱՆՁԱՆՑ ՓՈԽԱԴՐՈՒՄՆԵՐԸ

358. Քրեակատարողական հիմնարկներում ազատությունից զրկելու ձևով պատիժ կրող դատապարտյալների և կալանավորված անձանց փոխադրումները (բացառությամբ կալանավորված անձանց քրեական վարույթն իրականացնող մարմնի հայտի հիման վրա իրականացվող փոխադրումներից) իրականացնում են Քրեակատարողական ծառայության կենտրոնական մարմնի ուղեկցումների բաժինը և քրեակատարողական հիմնարկների պահպանության ապահովման կառուցվածքային ստորաբաժանումները, որոնց գործունեության կարգերը Քրեակատարողական ծառայության մասին օրենքի 4-րդ հոդվածի 2-րդ մասի համաձայն հաստատում է համապատասխան նախարարը: Ծառայողական անհրաժեշտությամբ պայմանավորված Քրեակատարողական ծառայության պետի կամ ոլորտը համակարգող տեղակալի կամ քրեակատարողական հիմնարկի պետի հանձնարարությամբ փոխադրումների գործընթացում կարող են ներգրավվել Քրեակատարողական ծառայության կենտրոնական մարմնի և քրեակատարողական հիմնարկների այլ ստորաբաժանումներ:

359.Ազատազրկված անձանց ուղեկցումները կազմակերպելիս և իրականացնելիս Քրեակատարողական ծառայությունը ըստ անհրաժեշտության համագործակցում է Արդարադատության նախարարության, Արտաքին գործերի նախարարության, Ներքին գործերի նախարարության ոստիկանության, Փրկարար ծառայության, Առողջապահության նախարարության, Գլխավոր դատախազության, Ազգային անվտանգության ծառայության, Պետական եկամուտների կոմիտեի մաքսային ծառայության համապատասխան ստորաբաժանումների ծառայողների և/կամ աշխատակիցների հետ, որոնք իրենց լիազորությունների շրջանակներում պարտավոր են ցուցաբերել անհրաժեշտ աջակցություն:

360. Դատապարտյալների փոխադրումների համար հիմք հանդիսացող անհրաժեշտ փաստաթղթերի նախապատրաստման և կազմման պատասխանատու ստորաբաժանումը Քրեակատարողական ծառայության կենտրոնական մարմնի Կալանավորված անձանց և դատապարտյալների հաշվառման բաժինն է, որի գործունեության կարգը Քրեակատարողական ծառայության մասին օրենքի 4-րդ հոդվածի 2-րդ մասի համաձայն հաստատում է համապատասխան նախարարը:

361. Դատապարտյալների փոխադրումները իրականացվում են հետևյալ հիմնական ուղղություններով.

ա) մեկ քրեակատարողական հիմնարկից այլ քրեակատարողական հիմնարկ ուղեկցելիս,

բ) Հայաստանի Հանրապետության միջազգային և միջպետական պայմանագրերով, համաձայնագրեով նախատեսված դեպքերում Հայաստանի Հանրապետությունից դեպի այլ երկիր արտահանձնելու նպատակով քրեակատարողական հիմնարկներից դեպի Հայաստանի Հանրապետության պետական սահման ուղեկցելիս,

գ) Հայաստանի Հանրապետության միջազգային և միջպետական պայմանագրերով, համաձայնագրեով նախատեսված դեպքերում այլ երկրից արտահանձնված անձին տվյալ երկրի պետական սահմանից քրեակատարողական հիմնարկներ ուղեկցելիս,

դ) օրենքով սահմանված դեպքերում կարճաժամկետ մեկնումների վայր և հետադարձ ուղղությամբ ուղեկցելիս,

ե) վերասոցիալականացման միջոցառումների իրականացման վայրեր և հետադարձ ուղղությամբ ուղեկցելիս,

զ) դեպի դատարաններ, վարույթային կամ ապացուցողական գործողությունների կատարման այլ վայրեր ուղեկցելիս,

է) օրենքով սահմանված դեպքերում և կարգով անհրաժեշտ բուժօգնություն և բուժսպասարկում ստանալու նպատակով դեպի քաղաքացիական առողջապահական հաստատություններ և հետադարձ ուղղությամբ ուղեկցելիս:

362. Կալանավորված անձանց փոխադրումները իրականացվում են հետևյալ հիմնական ուղղություններով.

ա) մեկ քրեակատարողական հիմնարկից այլ քրեակատարողական հիմնարկ ուղեկցելիս,

բ) Հայաստանի Հանրապետության միջազգային և միջպետական պայմանագրերով, համաձայնագրեով նախատեսված դեպքերում Հայաստանի Հանրապետությունից դեպի այլ երկիր արտահանձնելու նպատակով քրեակատարողական հիմնարկներից դեպի Հայաստանի Հանրապետության պետական սահման ուղեկցելիս,

գ) օրենքով սահմանված դեպքերում կարճաժամկետ մեկնումների վայր և հետադարձ ուղղությամբ ուղեկցելիս, եթե վարույթն իրականացնող մարմինը այն հանձնարարել է քրեակատարողական ծառայությանը,

դ) օրենքով սահմանված դեպքերում և կարգով անհրաժեշտ բուժօգնություն և բուժսպասարկում ստանալու նպատակով դեպի քաղաքացիական առողջապահական հաստատություններ և հետադարձ ուղղությամբ ուղեկցելիս:

363. Ուղեկցումներն իրականացվում են համապատասխան պահախմբերով, որոնց կազմը, լիազորությունները, սպառազինությունը և ուղեկցմանն առնչվող այլ գործառույթները Քրեակատարողական ծառայության մասին օրենքի 4-րդ հոդվածի 2-րդ մասի համաձայն սահմանվում են համապատասխան նախարարի հրամանով:

364. Ուղեկցումների գործընթացում մեկից ավելի ստորաբաժանում ներգրավված լինելու դեպքում Քրեակատարողական ծառայության պետի կամ ոլորտը համակարգող տեղակալի կամ քրեակատարողական հիմնարկի պետի որոշմամբ է սահմանվում այն ստորաբաժանումը, որից կազմավորվելու է հիմնական պահախումբն ու պահախմբի պետը: Ներգրավված մյուս ստորաբաժանումների ծառայողները տվյալ ուղեկցման ընթացքում գործում են հիմնական պահախմբի պետի ենթակայությամբ:

365. Ուղեկցումները իրականացվում են ոտքով, ավտոմոբիլով, գնացքի վագոնով, օդանավով: Յուրաքանչյուր դեպքում ուղեկցման առանձնահատկությունները, տրանսպորտային միջոցների կահավորանքը, պահախմբի կազմը և սպառազինությունը Քրեակատարողական ծառայության մասին օրենքի 4-րդ հոդվածի 2-րդ մասի համաձայն սահմանվում են համապատասխան նախարարի հրամանով:»:

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**Հ Ի Մ Ն Ա Վ Ո Ր ՈՒ Մ**

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ԱՊՐԻԼԻ 13-Ի N 543-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1. **Ընթացիկ իրավիճակը և իրավական ակտի ընդունման անհրաժեշտությունը․**

Քրեակատարողական ծառայության մասին Հայաստանի Հանրապետության օրենքի 4-րդ հոդվածի 1-ին մասի 4-րդ կետի համաձայն՝ Քրեակատարողական ծառայության հիմնական խնդիրներից է քրեակատարողական հիմնարկների պահպանությունը, ազատությունից զրկելու ձևով պատիժ կրող դատապարտյալներին և կալանավորվածներին փոխադրելը:

Նույն օրենքի 25.1-ին հոդվածի 1-ին մասի 3-րդ կետի համաձայն՝ Քրեակատարողական ծառայությունը կազմակերպում է քրեակատարողական հիմնարկների պահպանությունը, ազատությունից զրկելու ձևով պատիժ կրող դատապարտյալների և կալանավորված անձանց փոխադրումը,

Կառավարության 2023 թվականի ապրիլի 13-ի թիվ 543-Ն որոշմամբ հաստատվել է Արդարադատության նախարարության քրեակատարողական հիմնարկների ներքին կանոնակարգը, որն ուղղված է քրեակատարողական հիմնարկներում օրենսդրությամբ սահմանված՝ կալանք խափանման միջոցի և ազատությունից զրկելու հետ կապված պատիժների, բացառությամբ կարգապահական գումարտակում պահելու և զինծառայողների նկատմամբ նշանակված կարճաժամկետ ազատազրկման, կատարման կարգի և պայմանների ամբողջության ապահովմանը։ Այնինչ կանոնակարգով կարգավորված չեն ազատությունից զրկելու ձևով պատիժ կրող դատապարտյալներին և օրենսդրությամբ սահմանված դեպքերում կալանավորվածներին փոխադրելու, ուղեկցելու հետ կապված հարաբերությունները:

Նշված հարաբերությունները որոշակի չափով կարգավորումներ են ստացել Արդարադատության նախարարի՝ «Հայաստանի հանրապետության արդարադատության նախարարության քրեակատարողական ծառայության կառուցվածքային ստորաբաժանումների գործունեության կարգերը հաստատելու մասին» (2009թ. 311-Ն, հավելված 12) և «Հայաստանի Հանրապետության արդարադատության նախարարության քրեակատարողական ծառայության պահպանության ապահովման կառուցվածքային ստորաբաժանումների գործունեության կարգը հաստատելու մասին (2011թ. 195-Ն) համապատասխան հրամաններում:

Սակայն քրեակատարողական ծառայության ուղեկցումների գործառույթ իրականացնող ստորաբաժանումները ազատությունից զրկելու ձևով պատիժ կրող դատապարտյալների և կալանավորվածների փոխադրումներ իրականացնելիս որոշակի փոխհարաբերությունների մեջ են գտնվում պետական այլ մարմինների, ինչպես նաև պաշտոնատար անձանց հետ, ուստի, անհրաժեշտություն է ծագել առավել ընդգրկուն կարգավորումներ սահմանելու Կառավարության որոշմամբ հաստատման ենթակա քրեակատարողական հիմնարկների ներքին կանոնակարգում:

**2․Կարգավորման նպատակը, ակնկալվող արդյունքները․**

Նախագծի ընդունմամբ կհստակեցվի Արդարադատության նախարարության քրեակատարողական ծառայության ուղեկցող ստորաբաժանումների գործառույթները, ինչպես նաև ակնկալվում է Քրեակատարողական ծառայության կողմից դատապարտյալների և կալանավորված անձանց փոխադրումների առնչությամբ ծագող հարաբերությունների վերաբերյալ առավել ընդգրկուն կարգավորումներ սահմանել:

**3․ Իրավական ակտի նախագիծը մշակող պատասխանատու մարմինը, ինչպես նաև, անհրաժեշտության դեպքում, նախաձեռնողի, հեղինակների և մշակմանը մասնակցող անձանց մասին տեղեկություններ.**

Նախագիծը մշակվել է Արդարադատության նախարարության կողմից:

**4․ Նախագծի ընդունման կապակցությամբ այլ իրավական ակտերի ընդունման անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.**

Նախագծի ընդունման կապակցությամբ այլ իրավական ակտերի ընդունման անհրաժեշտությունը բացակայում է: Նախագծերի ընդունման կապակցությամբ Հայաստանի Հանրապետության պետական բյուջեի եկամուտների էական նվազեցում կամ ծախսերի ավելացում չի նախատեսվում։

**5․ Կապը ռազմավարական փաստաթղթերի հետ. Հայաստանի Հանրապետության վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագիծը բխում է Կառավարության 26.12.2019թ. թիվ 1978-Լ որոշմամբ հաստատված Մարդու իրավունքների պաշտպանության ազգային ռազմավարությունից բխող 2020-2022 թվականների գործողությունների ծրագրից (22-րդ գործողություն):